**桑田佳祐**（日文：くわた けいすけ；粵拼：song1 tin4 gaai1 jau6：1956年2月26號—）係日本嘅創作歌手，亦係樂團Southern All Stars、Kuwata Band嘅主音。佢幫過好多日本電影寫歌，而且佢寫嘅歌喺8、90年代嘅香港、臺灣同東南亞被廣泛採用。佢喺青山學院大學讀咗兩年經濟學就退學。

2010年，日本100強音樂人排名中，Southern All Stars排第一，而Kuwata Band亦都排第十二名。

佢喺佢參加嘅樂團入面除咗主唱同寫歌之外，同時會兼埋錄音、MV導演，亦會為個別電影去作配樂。

生平
--

桑田佳祐1956年2月26號喺神奈川縣茅崎出世，祖籍福岡小倉（今日嘅北九州），係屋企孻仔，有一個唔同亞媽生嘅家姐岩本惠理子（日文：岩本えり子）。

喺讀青山學院大學期間，佢曾經組織過「溫泉あんまももひきバンド」、「脳卒中」、「ピストン桑田とシリンダーズ」、「青學ドミノス」等等嘅樂隊，及後去到1978年經佢一個朋友嘅建議，成立一個名叫Southern All Stars嘅樂隊，樂隊至今依然活躍日本音樂界。

桑田嘅老婆原由子係喺成立Southern All Stars嘅時候認識，佢係樂隊入面嘅琴手同和音，後來喺1982年入紙結婚，當時重請咗成3000個擁躉去做佢哋婚禮嘅工作人員，結婚之後佢哋生咗兩個仔，其中一個仔桑田祐宣都係歌手。

2010年7月28號，桑田透過經理人對外宣佈佢患上咗食道癌，之後佢停晒所有活動，用咗大概半年時間留院進行多次手術同化療。手術成功之後，佢喺2010年除夕客串出席全日本紅白歌唱大賽，並喺2011年6月以個人身份復出。

音樂風格
----

原由子喺Southern All Stars出道30周年紀念演唱會擔當琴手
桑田幾乎識晒所有搖滾樂會用到嘅樂器演奏，佢識結他、低音結他、打鼓同電子琴。佢喺Southern All Stars有一張專輯「好想見到超正嘅未來（素敵な未来を見て欲しい）」入面，由唱歌到演奏樂器都係佢一腳踢。

桑田嘅樂曲深受西方流行音樂影響，特別係英美嘅搖滾樂曲有美國傳統民歌、藍調同南方搖滾等等。喺寫歌方面，佢會同英國音樂家艾力·克萊普頓合作，寫一啲會日英夾雜嘅歌詞。

演唱會
---

自1978年成立Southern All Stars以嚟，桑田幾乎每一年都有喺日本各縣市搞演唱會。

2011年12月31號，桑田喺日本搞嘅個人演唱會中，第一次透過視像進行直播，包括日本、香港、台灣同南韓嘅戲院都有上畫。

慈善活動
----

桑田一直都有參與好多慈善活動，除咗定期每年捐錢畀研究同治療愛滋病嘅機構之外，有時重會以關注愛滋病嘅名義開演唱會，再將部份收益捐畀有關慈善機構。為咗吸引到最多嘅觀眾，佢有時會喺呢類演唱會度翻唱西方流行樂曲。

與此同時，桑田亦會幫其他日本樂隊同歌手站台。例如係由結他手小倉博和同佐橋佳幸合組嘅山弦（日文版）。

專輯
--

### 個人名義專輯

* Keisuke Kuwata（1988年7月9號）
* 孤獨嘅太陽（日文：*孤独の太陽）*（1994年9月23號）
* Rock and Roll Hero（2002年9月26號）
* Musicman（2011年2月23號）
* 無價（日文：がらくた）（2017年8月23號）

### 精選輯

* From Yesterday（1992年6月27號）
* Top Of The Pops（2002年11月27號）
* I LOVE YOU -now & forever-（2012年7月18號）

### Kuwata Band專輯

* Nippon No Rock Band（1986年7月14號）
* Rock Concert - 演唱會直播專輯（1986年12月5號）

### Kuwata Band單曲

* Ban Ban Ban（1986年4月5號）
* Skipped Beat（日文：スキップ・ビート）（1986年7月5號）
* Merry Christmas In Summer（1986年7月5號）（台灣歌手鄧麗君國語歌《夏日聖誕》原曲）
* One Day（1986年11月5號）

### 個人單曲

* 悲しい気持ち（JUST A MAN IN LOVE） （1987年）（香港歌手古巨基廣東歌《藍天與白雲》原曲）
* いつか何処かで（I FEEL THE ECHO)（1988年）（香港歌手呂方廣東歌《月兒能做證》原曲）
* 真夜中のダンディー（1993年）
* 月（1994年）（香港歌手張學友廣東歌《望月》同國語歌《過客》嘅原曲）
* 祭りのあと（1994年）
* 波乗りジョニー（2001年）
* 白い恋人達（2001年）（香港歌手許志安國語歌《My Love》嘅原曲）
* 東京（2002年）
* 明日晴れるかな（2007年）
* 風の詩を聴かせて（2007年）
* ダーリン（2007年）
* 君にサヨナラを（2009年）
* 本当は怖い愛とロマンス（2010年）
* 邁向明天的進行曲 / Let's try again -kuwata keisuke ver.- / Hadaka DE Ondo -Matsuri da!! Naked-（2011年）
* Yin Yang / Namida wo Buttobase!! / Oishii Himitsu（2013年）
* ヨシ子さん（2017年）
* 君への手紙（2017年）

### Super Chimpanzee專輯

* クリといつまでも（1991年）（香港歌手楊采妮廣東歌《愛的魔法》原曲）

### 同Mr. Children合作嘅專輯

* 奇跡の地球(ほし)（1995年）（台灣歌手周華健國語歌《奇跡的地球》原曲）

### 執導電影

桑田喺1990年執導嘅電影《稻村珍》入面加入好多佢寫嘅歌，並由東寶電影公司喺嗰年嘅9月8號公映。除此之外，佢同時重會為個別嘅影視作品寫歌，例如係2007年日劇《求婚大作戰》嘅《明日晴れるかな》，呢首歌重令桑田贏到第53屆日本電視大賞「最佳電視劇主題曲」。

榮譽
--

2014年紫綬褒章得主

影響
--

### 廣東歌翻唱

自1984年由林志美唱嘅《營火》開始，桑田作嘅歌開始被香港嘅音樂公司買入並改成廣東話詞，但係喺80年代推出嘅作品普遍都冇乜知名度，風頭亦遠遠及唔上差唔多同期嘅玉置浩二。直至1991年張學友唱咗首《每天愛你多一些》爆紅之後，香港嘅粵語流行音樂就隨即湧現大量由桑田作嘅粵語翻唱歌，佢作嘅粵語翻唱歌喺香港被廣泛應用於電視劇、電影同卡通片嘅主題曲，改編作品普遍嘅高傳唱度令桑田間接成為香港90年代粵語流行曲嘅主要作曲人之一。

桑田作嘅歌至今已經有超過30個香港歌手翻唱超過40首廣東歌作品，更有唔少香港歌手都有憑著桑田作嘅歌，獲得多個樂壇獎項。


粵語歌作曲作品

**粗體字**代表嗰首歌喺香港各大電子傳媒機構被列作冠軍歌。

1984年（1首）

* 林志美 - 營火

1985年（2首）

* 鍾鎮濤 - 只想將你等
* 甄妮 - 我願前行

1988年（1首）

* 盧業瑂 - 全心全意

1989年（1首）

* 張學友 - 給我親愛的

1991年（4首）

* **張學友 - 每天愛你多一些**
* 黎明 - 夜變得精彩
* 呂方 - 月兒能做證
* 陳慧嫻 - 飄雪

1992年（8首）

* 鄭伊健 - 不要哭了
* **張學友 - 真情流露**
* 郭富城 - You and Me
* 李國祥 - 無盡冷雨下
* 譚詠麟 - Oh, Girl
* 譚又銘 - 飛花裏想你
* 譚又銘 - Eli, my love
* 黃凱芹 - 雨中的戀人們

1993年（8首）

* **鄭秀文 - 叮噹**
* **許志安 - 喜歡妳是妳**
* 許志安 - 從沒有這麼愛戀過
* 郭富城 - 親近多一次
* 郭富城 - Merry Christmas
* **黎明 - 夏日燒着了**
* 李克勤 - 只懂得對妳好
* **楊采妮 - 愛的魔法**

1994年（7首）

* 鄭伊健 - 9990次想她
* **張學友 - 望月**
* 張玉珊 - 剪
* 金城武 - 分秒都想妳
* 古巨基 - 藍天與白雲
* 古巨基 - 愛的解釋
* 吳國敬 - 你是我心上人

1995年（2首）

* 許志安 - 在那天去後
* 黎明 - 月亮下求你一吻

1996年（1首）

* 成龍、葉蒨文 - 你知不知

1999年（2首）

* 黎明 - Ellie
* 軟硬天師 - 川保黎明燒着軟硬耀司

2000年（2首）

* 許志安 - 順路不順路
* 蘇永康 - 其實我很擔心

2001年（1首）

* 陳奕迅 - 望月

2004年（1首）

* 鄭中基 - 只要妳愛我

2011年（1首）

* 邰正宵 - 老友

2015年（1首）

* 夏韶聲 - 飄雪

參考
--

1. ↑  Kuwata, Keisuke (1998–2009). "Top 100 Japanese pops Artists – No.1". *2009 All Media Guide , Muze Inc. japan music data* (Japanese、English). Japan: HMV. pp. 音楽 情報ニュース/. 喺January 23, 2010搵到.`{{cite web}}`: CS1 maint: unrecognized language (link)
2. ↑  桑田佳祐　大晦日の年越しライブ、アジア同時生中継決定！

出面網頁
----

* ASMART - Amuse, Inc. （日文）